Aarne Intonen

Aarne Intonen (s. 17. heinäkuuta 2001 Lieto) on suomalainen jääkiekkoilija, joka pelaa SM-liigajoukkue Rauman Lukossa. Hän on pelipaikaltaan keskushyökkääjä, mutta Intonen osaa pelata myös laidassa.
Ura.
Seuraura.
Intonen aloitti jääkiekkoilun Kaarinan Kiekko-Pojissa, josta hän siirtyi jo varhain juniorina varsinaiseen kasvattajaseuraansa TuToon. Intonen siirtyi C-juniori-ikäisenä Turun Palloseuraan kaudeksi 2015–2016. Kaudella 2016–2017 hän toimi seuran C-nuorten varakapteenina. Intonen oli C-nuorten SM-karsinnoissa tehoilla 21+32=53 joukkueen paras syöttäjä ja toiseksi paras pistemies Leevi Teissalan jälkeen. Hän sijoittui koko SM-karsintojen pistepörssissä kolmanneksi. Intonen pelasi runkosarjastaan suurimman osan TPS:n B-nuorissa, mutta hän vahvisti seuran C-nuoria jälleen pudotuspeleissä, jossa Intonen jakoi joukkueen sisäisen pistepörssin voiton Juuso Pärssisen kanssa tehoilla 3+4=7. Hän voitti kauden päätteeksi C-nuorten SM-pronssia.
Kaudella 2017–2018 Intonen oli tehoilla 20+25=45 TPS:n B-nuorten paras maalintekijä Leevi Teissalan kanssa ja toiseksi paras pistemies hänen jälkeensä. Intonen jakoi koko B-nuorten SM-sarjan maalipörssin kahdeksannen sijan kuuden muun pelaajan kanssa ja hän sijoittui pistepörssissä yhdeksänneksi. Kaudella 2018–2019 Intonen oli tehoilla 17+22=39 TPS:n A-nuorten paras maalintekijä Arttu Nevasaaren ja Jesper Larinmaan kanssa sekä joukkueen kolmanneksi paras pistemies.
Huhtikuussa 2019 Intonen teki kolmivuotisen juniorisopimuksen TPS:n SM-liigajoukkueen kanssa. Hän teki liigadebyyttinsä kauden 2019–2020 kuudennella kierroksella 28. syyskuuta 2019 vieraissa Porin Ässiä vastaan. Intoselle vapautui paikka TPS:n kokoonopanosta, kun Lauri Korpikoski määrättiin pelikieltoon ja Topi Nättinen loukkaantui. Hänet merkittiin joukkueen kolmossentteriksi laidoilleen Simon Suoranta ja Markus Nurmi. Intonen sai ottelussa jääaikaa 11.14 minuuttia. Seitsemän liigaottelun jälkeen hän joutui vuoden 2020 vaihteessa noin kolmeksi viikoksi sivuun lonkkatulehduksen vuoksi. Intonen nousi TPS:n SM-liigajoukkueeseen jälleen helmikuussa. Kaikkiaan hän pelasi kauden aikana SM-liigassa 14 runkosarjaottelua tehden kaksi syöttöpistettä. Intonen pelasi myös kolme ottelua lainalla TUTO Hockeyn Mestis-joukkueessa.
Kaudeksi 2020–2021 Intonen nimettiin TPS:n U20-junioreiden varakapteeniksi. Hän pelasi siellä koko syyskauden ja suurimman osan kaudestaan. Intonen oli tehoilla 13+27=40 joukkueen toiseksi paras pistemies Leevi Teissalan jälkeen. Hänet palkittiin U20 SM-liigan kauden 2020–2021 parhaana pelaajana Teemu Selänne -palkinnolla ja parhaana hyökkääjänä Saku Koivu -palkinnolla sekä valittiin sarjan ensimmäiseen tähdistökentälliseen. Intonen murtautui kuitenkin TPS:n SM-liigajoukkueeseen helmikuun 2021 lopulla. Hän pelasi SM-liigassa kauden aikana 13 runkosarjaottelua tehopistein 4+1=5 ja yhdeksän pudotuspeliottelua tehopistein 1+2=3. Intonen teki liigauransa ensimmäisen maalin kauden toisessa liigaottelussaan 23. helmikuuta 2021 ylivoimalla vieraissa JYPiä vastaan. Hän voitti kauden päätteeksi SM-hopeaa.
Intonen teki kaudella 2021–2022 läpimurtonsa SM-liigaan, jossa hänen ensimmäinen kokonainen kautensa toi 54 runkosarjaottelussa tehot 8+17=25 ja 17 pudotuspeliottelussa tehot 3+5=8. Seitsemännessä puolivälieräottelussa 6. huhtikuuta 2022 Helsingin IFK:ta vastaan Intonen teki ylivoimalla TPS:n 3–1-voittoon päättyneen ottelun voittomaalin, joka ratkaisi joukkueelle välieräpaikan. Hän sai ottelussa myös syöttöpisteen Markus Nurmen tekemään maaliin. Ari Vuori valitsi Intosen ottelun Alumnien tähtien kakkostähdeksi. Kuudennessä välieräottelussa 16. huhtikuuta 2022 Tampereen Ilvestä vastaan hän sai syöttöpisteen Eetu Liukkaan tekemään voittomaaliin TPS:n voitettua ottelun lukemin 2–1 ja edettyä finaaleihin otteluvoitoin 4–2. Intonen voitti kauden päätteeksi SM-hopeaa. Joulukuussa 2021 hän teki TPS:n kanssa vuoden mittaisen jatkosopimuksen. Intonen aloitti asepalveluksen urheilujoukoissa Santahaminassa kesken kevään 2022 pudotuspelien.
Kaudella 2022–2023 Intonen oli tehoilla 13+10=23 TPS:n paras maalintekijä ja kolmanneksi paras pistemies. Joukkueen kauden päätyttyä hän siirtyi vahvistamaan pudotuspeleihin seuran U20-joukkuetta, jossa Intonen voitti kauden päätteeksi SM-pronssia. Alkukauden 2023–2024 hän oli sivussa toivuttaan leikkauksesta, kunnes Intonen palasi kaukaloihin lokakuussa 2023. Hän teki SM-liigauransa ensimmäisen kypärätempun 15. marraskuuta 2023 SaiPaa vastaan, kun TPS voitti ottelun lukemin 9–1. Intosen toinen osuma syntyi ylivoimalla. Tomi Kallio valitsi hänet ottelun Alumnien tähtien ykköstähdeksi. Joulukuussa Intonen joutui jälleen yli kahdeksi kuukaudeksi sivuun loukkaantumisen vuoksi, josta hän kuntoutui maaliskuussa 2024. Intosen runkosarja jäi lopulta vain 28 ottelun mittaiseksi.
Intonen teki kaudella 2024–2025 SM-liigan yhden kauden piste-ennätyksensä tehtyään 51 runkosarjaottelussa tehot 6+20=26. Kauden jälkeen maaliskuussa 2025 TPS kuitenkin tiedotti, että hän oli siirtyvä toisaalle. 
Kaudeksi 2025–2026 Intonen siirtyi kaksivuotisella sopimuksella Rauman Lukkoon.
Maajoukkueura.
Intonen pelasi alle 18-vuotiaiden MM-kilpailuissa vuonna 2019 ja Ivan Hlinkan muistoturnauksessa vuonna 2018. Hän pelasi myös World U-17 Hockey Challengessa vuonna 2017. Yhteensä Intonen on pelannut yhdeksän nuorten ja 50 poikien maaottelua.
Muuta.
Intonen opiskelee Turun kauppaoppilaitoksessa.